NOVO 14:01 Iz PU zagrebačke priopćili su kako se osoba koja se dovodi u vezu s događajem u Novom Zagrebu dovodi u službene prostorije na kriminalističko istraživanje. Tijekom ovog događaja nije bilo ozlijeđenih osoba i nema dojava o oštećenjima imovine, priopćeno je iz PU zagrebačke.

I Ured za upravljanje u hitnim situacijama poslao je priopćenje nakon što je incident sigurno priveden kraju. Izvijestili su kako su na terenu bili PU Zagrebačka, Specijalna policija i dežurni djelatnici Ureda za upravljanje u hitnim situacijama.

'PU zagrebačka je ogradila područje, počinitelj pucnjave je uhvaćen, a djeca u obližnjem vrtiću i školi nisu bila ugrožena', napomenuli su.

----------------------

13.50 - Policija je savladala napadača i izvode ga iz zgrade!

-----------------------

13:39 Upravo se ispred ulaza parkirala marica i svaki čas se čeka predaja čovjeka koji je pucao po kvartu. Kako javlja naš reporter Dušan Miljuš, koji se nalazi na licu mjesta, u ovom trenutku ulazi ekipa za posebne zadaće interventne policije sa opremom za razvaljivanje vrata.

- Ovo je bilo kao 90-ih. Upravo sam ulazila sa suprugom u neboder kad se začuo rafal. Ovo je kalašnjikov, rekao mi je muž - ispričala nam je Anela Perić, krojačica koja se u tom trenutku vraćala u neboder u kojem stanuju.

-----------------------

13.24 - Vrtić je i dalje zatvoren dok traju pregovori s osumnjičenikom za pucnjavu. Doznajemo da je ispred zgrade došla policijska marica.

-------------------------

13.15 - Policija je konačno locirala čovjeka koji je pucao. On se nalazi u Šišićevoj ulici na broju 16 i trenutačno traju pregovori.

-------------------------

12.45 - Trenutačno se ništa ne događa ispred zgrade u Šišićevoj. Specijalci su u zgradi, ostali su se sklonili od kiše, a na mjesto događaja došli su Pavle Kalinić i Ivica Lovrić.

-------------------------

12.35 -Specijalci s dugim cijevima češljaju cijelu zgradu, navodno je pucano s četvrtog kata, ali još se ne zna u kojem ulazu. Ispalio je nekoliko pojedinačnih hitaca i dva kratka rafala.

-------------------------

12.25 - U Šišićevoj ulici na terenu je i obična policija, ali i interventna. Opkoljeni su ulazi u zgradu, ali čini se da policija još uvijek ne zna odakle se pucalo.

Pretpostavlja se da je čovjek pucao iz kalašnjikova, rafali su se čuli u dva navrata. Svjedoci nam kažu da se nakon rafala čuo plač djece iz obližnjeg vrtića, ali čini se da nema ozlijeđenih. Nakon pucnjave sva djeca su povučena u prostorije vrtića.

-------------------------

Policija je dobila dojavu da je u petak između 10.30 i 11 sati u zagrebačkom kvartu Utrine došlo do pucnjave, potvrdili su za Jutarnji.hr iz Policijske uprave Zagrebačke.

- Odmah po dojavi policijski službenici su izašli na teren gdje pokušavaju utvrditi što se dogodilo, rekli su kratko iz policije.